薩爾達傳說：曠野之息

《薩爾達傳說：曠野之息》係一隻開放世界動作冒險遊戲，由任天堂喺 2017 年 3 月 3 日喺任天堂 Switch 同 Wii U 主機發行。

簡介

曠野之息係一隻好出名嘅開放世界遊戲：响遊戲一開始嗰陣，玩家角色 Link 被困响遊戲世界中央嘅一笪高原度，玩家要响笪高原度做幾個任務作為遊戲教學，做完就會攞到架生得到滑翔能力，有得離開高原；跟住玩家可以用任何次序探索遊戲世界同埋完成遊戲目標－玩家可以一離開中央高原就即刻去打最終大佬，不過就噉打會好難打，而遊戲世界各處有物品，玩家搵到呢啲物品會增強 Link 嘅戰鬥力，所以玩家有誘因想探索個世界。即係話曠野之息嘅遊戲世界好「開放」，玩家對於「要點樣打爆機」有極大量嘅選擇。

影響
呢隻遊戲廣受注意，畀評論家指係引起咗開放世界遊戲上嘅範式轉移：喺呢隻遊戲入面，除咗遊戲教學嘅階段之外，幾乎所有嘅任務同戰鬥都係完全自由咁滯，呢點唔似得打前嗰啲「開放」世界遊戲噉「可以自由探索遊戲世界，但故仔嘅任務一定要跟某啲次序做」；除此之外，曠野之息亦都用咗極精緻嘅遊戲物理，例如遊戲入面著咗火嘅物件掂到任何型式嘅水啲火就會熄；因為呢啲噉嘅緣故，曠野之息畀人指係真正做到一個畀玩家自由探索、按自己法則運行嘅世界。

開放世界
創發性遊戲性

攷

薩爾達傳說系列